CELEX: 32013R1099
Language: da
Date: 2013-11-05 00:00:00
Title: Kommissionens gennemførelsesforordning (EU) nr. 1099/2013 af 5. november 2013 om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (forbedringer for skibe i fast rutefart)

6.11.2013   
            
            
               DA
            
            
               Den Europæiske Unions Tidende
            
            
               L 294/40
            
         KOMMISSIONENS GENNEMFØRELSESFORORDNING (EU) Nr. 1099/2013
   af 5. november 2013
   om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (forbedringer for skibe i fast rutefart)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1), særlig artikel 247, og
   ud fra følgende betragtninger:
   
               (1)
            
            
               I nøgleaktion 2 i meddelelsen fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget »akten for det indre marked II, sammen om fornyet vækst« (2) opfordres der til at etablere et ægte indre marked for søtransport ved ikke længere at underkaste Unionens varer, der transporteres mellem søhavne i Unionen, de samme administrative procedurer og toldformaliteter, som anvendes på varer fra oversøiske havne.
            
         
               (2)
            
            
               Til formålet forpligtede Kommissionen sig til at fremlægge en »Blue Belt«-pakke med lovgivningsmæssige og ikke-lovgivningsmæssige initiativer, der skal reducere de administrative byrder for de erhvervsdrivende, der varetager søtransport internt i Unionen, til et niveau, der kan sammenlignes med niveauet for andre transportformer (luftfart, jernbanetransport og vejtransport).
            
         
               (3)
            
            
               Nærværende forordning indgår i »Blue Belt«-pakken.
            
         
               (4)
            
            
               I artikel 313, stk. 2, litra a), i Kommissionens forordning (EØF) nr. 2454/93 (3) er det fastsat, at varer, der føres ind i Fællesskabets toldområde i overensstemmelse med artikel 37 i forordning (EØF) nr. 2913/92 ikke anses for at være fællesskabsvarer, medmindre det er fastslået, at de har status som fællesskabsvarer.
            
         
               (5)
            
            
               I artikel 313, stk. 3, litra b), i forordning (EØF) nr. 2454/93 er det fastsat, at varer, der transporteres mellem havne i Fællesskabets toldområde med skib i fast rutefart med bevilling, skal anses for fællesskabsvarer, medmindre andet er fastsat. Skibe i fast rutefart må også transportere ikke-fællesskabsvarer, hvis de er henført under proceduren for ekstern forsendelse. Endvidere berører anvendelsen af skibe i fast rutefart til transport af ikke-fællesskabsvarer ikke kontroller med andre formål, herunder kontroller i forbindelse med beskyttelse af dyr og planters sundhed og folkesundheden.
            
         
               (6)
            
            
               Bevillingstoldmyndigheden skal høre toldmyndighederne i de øvrige medlemsstater, som omfattes af rutefarten, før en bevilling til fast rutefart udstedes. Hvis indehaveren af en sådan bevilling (i det følgende benævnt »indehaveren«) efterfølgende ønsker at udvide tjenesten til andre medlemsstater, er der behov for yderligere høringer af toldmyndighederne i disse medlemsstater. For så vidt muligt at undgå, at det bliver nødvendigt at foretage yderligere høringer efter udstedelsen af bevillingen, bør det fastsættes, at rederier, der ansøger om en bevilling, foruden en liste over de medlemsstater, der reelt omfattes af tjenesten, også anfører medlemsstater, der potentielt kunne omfattes, for derigennem at erklære, at de har planer om fremtidige tjenester.
            
         
               (7)
            
            
               Siden 2010 er der fastsat en frist på 45 dage for høringen af andre medlemsstaters toldmyndigheder. Erfaringen har imidlertid vist, at denne periode er unødvendigt lang og bør afkortes.
            
         
               (8)
            
            
               Anvendelsen af et elektronisk informations- og kommunikationssystem har overflødiggjort bilag 42a til forordning (EØF) nr. 2454/93.
            
         
               (9)
            
            
               Efter anmodning fra indehaveren bør bevillinger til fast rutefart, der eksisterede, før nærværende forordning trådte i kraft, tages op til fornyet overvejelse for at inddrage alle de medlemsstater, som potentielt kunne omfattes, dvs. for hvilke indehaveren erklærer at have planer om fremtidige tjenester.
            
         
               (10)
            
            
               Det elektroniske informations- og kommunikationssystem, der pt. anvendes til at opbevare oplysninger og underrette toldmyndighederne i andre medlemsstater om bevillinger til fast rutefart, er ikke det system, der er omhandlet i artikel 14x i forordning (EØF) nr. 2454/93. Henvisningerne til dette system bør rettes.
            
         
               (11)
            
            
               Forordning (EØF) nr. 2454/93 bør derfor ændres i overensstemmelse hermed.
            
         
               (12)
            
            
               Ændringerne i længden af den periode, der er afsat til høring af andre medlemsstaters toldmyndigheder og i antallet af medlemsstater, som kan angives i ansøgningen, forudsætter ændringer af det elektroniske informations- og kommunikationssystem for skibe i fast rutefart og en udskudt anvendelse af denne forordnings relevante bestemmelser.
            
         
               (13)
            
            
               Foranstaltningerne i denne forordning er i overensstemmelse med udtalelse fra Toldkodeksudvalget —
            
         UDSTEDT DENNE FORORDNING:
   Artikel 1
   I forordning (EØF) nr. 2454/93 foretages følgende ændringer:
   
               1)
            
            
               I artikel 313b foretages følgende ændringer:
               
                           a)
                        
                        
                           Efter stk. 2 indsættes som stk. 2a:
                           »2a.   Kommissionen og medlemsstaternes toldmyndigheder skal ved hjælp af et elektronisk informations- og kommunikationssystem for skibe i fast rutefart opbevare og have adgang til følgende oplysninger:
                           
                                       a)
                                    
                                    
                                       oplysningerne i ansøgningen
                                    
                                 
                                       b)
                                    
                                    
                                       bevillingerne til skibe i fast rutefart og ændringer eller tilbagekaldelse i givet fald
                                    
                                 
                                       c)
                                    
                                    
                                       navnene på anløbshavne og navnene på de fartøjer, der indsættes i den faste rutefart
                                    
                                 
                                       d)
                                    
                                    
                                       alle øvrige relevante oplysninger.«
                                    
                                 
                     
                           b)
                        
                        
                           I stk. 3 foretages følgende ændringer:
                           
                                       i)
                                    
                                    
                                       første afsnit affattes således:
                                       »I ansøgningen om en bevilling til fast rutefart angives de medlemsstater, der reelt er omfattet af tjenesten, og der kan angives andre medlemsstater, som potentielt kunne blive omfattet, dvs. for hvilke ansøgeren erklærer at have planer om fremtidige tjenester. Toldmyndighederne i den medlemsstat, som ansøgningen indsendes til (bevillingstoldmyndigheden), underretter toldmyndighederne i de andre medlemsstater, som omfattes eller potentielt kunne blive omfattet af rutefarten (de underrettede toldmyndigheder) gennem det elektroniske informations- og kommunikationssystem for skibe i fast rutefart, der er omhandlet i stk. 2a.«
                                    
                                 
                                       ii)
                                    
                                    
                                       i andet afsnit ændres »45« til »15«
                                    
                                 
                                       iii)
                                    
                                    
                                       i andet afsnit ændres udtrykket »det elektroniske informations- og kommunikationssystem, der er omhandlet i artikel 14x« til »det elektroniske informations- og kommunikationssystem for skibe i fast rutefart, der er omhandlet i stk. 2a«
                                    
                                 
                                       iv)
                                    
                                    
                                       i tredje afsnit ændres udtrykket »det elektroniske informations- og kommunikationssystem, der er omhandlet i artikel 14x« til »det elektroniske informations- og kommunikationssystem for skibe i fast rutefart, der er omhandlet i stk. 2a«
                                    
                                 
                     
         
               2)
            
            
               I artikel 313c, stk. 2, andet afsnit, ændres udtrykket »det elektroniske informations- og kommunikationssystem, der er omhandlet i artikel 14x« til »det elektroniske informations- og kommunikationssystem for skibe i fast rutefart, der er omhandlet i artikel 313b, stk. 2a«
            
         
               3)
            
            
               I artikel 313d, stk. 2, første afsnit, ændres udtrykket »det elektroniske informations- og kommunikationssystem, der er omhandlet i artikel 14x« til »det elektroniske informations- og kommunikationssystem for skibe i fast rutefart, der er omhandlet i artikel 313b, stk. 2a«
            
         
               4)
            
            
               I artikel 313f, stk. 2, ændres udtrykket »det elektroniske informations- og kommunikationssystem, der er omhandlet i artikel 14x« til »det elektroniske informations- og kommunikationssystem for skibe i fast rutefart, der er omhandlet i artikel 313b, stk. 2a«
            
         
               5)
            
            
               Bilag 42a udgår.
            
         Artikel 2
   Bevillingstoldmyndigheder skal på anmodning af indehaveren tage bevillinger til fast rutefart, der allerede eksisterer på dagen, hvor nærværende forordning finder anvendelse, jf. artikel 3, andet afsnit, op til fornyet overvejelse for at inddrage alle de medlemsstater, som potentielt kunne omfattes, dvs. for hvilke indehaveren erklærer at have planer om fremtidige tjenester.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Artikel 1, stk. 1, litra b), nr. i) og ii), anvendes fra 1. marts 2014.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 5. november 2013.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EFT L 302 af 19.10.1992, s. 1.
   
      (2)  KOM(2012) 573 endelig af 3.10.2012.
   
      (3)  Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF- toldkodeks (EFT L 253 af 11.10.1993, s. 1).